Paraplyen har for mange været en tæt allieret i starten af 2023. For det har regnet og regnet. Indtil videre er der i januar faldet, hvad der svarer til næsten en måneds nedbør, og her stopper det imidlertid ikke. Fredag bliver også en sjaskvåd affære, og ifølge Ellen Nybo, der er vejrvært på TV 2, kommer der formentligt til at falde mellem 10 og 15 millimeter regn flere steder i det nordlige Danmark. Temperaturen kommer til at ligge omkring frysepunktet, og derfor kan noget af regnen såmænd blive til slud eller tøsne. - Det betyder, der kan være meget glatte veje i morgen tidlig, så vær opmærksom på det, siger Ellen Nybo. Se prognoserne for fredag: Varsel om vindstød af stormstyrke I januar er der indtil nu i Nordjylland faldet 30-40 millimeter, og det har medført, at borgerne i den lille by Elling bekymret følger vejrsituationen fra deres vinduer , eftersom Elling Å står utroligt højt i disse dage. De, der frygter oversvømmelser, kan dog glæde sig over, at regnen ikke ser ud til at vare ved hele dagen. - Regnen stopper ved 12 eller 13-tiden. Som det ser ud, venter der tørvejr, og vinden lægger sig, og så kan der godt være lidt regn i form af byger ud på eftermiddagstimerne, siger vejrvært på TV 2, Ellen Nybo. Udover den massive regn kommer det også til at blæse op. Særligt i den nordlige del af Kattegat kan vindstødene blive meget kraftige. TV 2 VEJR har udsendt et varsel for vindstød af stormstyrke. Varslet er gældende for det nordøstligste Jylland og Læsø i perioden fredag klokken 6 til 13. De kraftige vindstød kan resultere i færgeaflysninger .

Referat:
Forventningen er, at der fredag falder mellem 10 og 15 millimeter nedbør flere steder i det nordjyske.